A palabra romanz vico se troba en a documentación antiga altoaragonesa de puestos como d'a val de Tena, y encara se puet veyer en a toponimia, tanto en a microtoponimia como en a macrotoponimia (Torrulluela de lo Vico). Ye en a Val de Tena a on trobamos una documentación historica mes clara sobre as entidatz ditas vicos. Antes d'o sieglo XV os lugars actuals d'esta val no existiban tarqual los trobamos en l'actualidat, lo que bi heba yera aldeyas u pardinas ixemenadas arredol d'una u unas quantas ilesias y que recibiban a denominación de vicos. Con o tiempo beluns d'estos vicos s'aplegoron esdevenindo os lugars actuals. Por eixemplo bi heba dos nuclios orichinariament con administración independient y entidat propia: vico de Sant Salvador y vico de Santa María, que esdevinioron o lugar de Panticosa, y que encara son bien envistables en l'urbanismo actual d'esta localidat.